[{"text_idx": "#000006", "text": "Beth ydym ni wedi\u2019i ddysgu am ddiogelu yn sgil COVID-19?"}, {"text_idx": "#000008", "text": "Mae ti\u0302m diogelu CGGC, Suzanne Mollison a Mair Rigby, yn rhannu eu myfyrdodau yngly\u0302n a\u0302\u2019r hyn rydym ni wedi\u2019i ddysgu am ddiogelu yn sgil COVID-19."}, {"text_idx": "#000010", "text": "Mae\u2019r coronafeirws wedi dominyddu\u2019r newyddion ers mis Mawrth, gan arwain at gyfyngiadau symud, cau ysgolion, gweithio o gartref a\u2019r bobl fwyaf agored i niwed yn gorfod gwarchod. Bu rhaid i fudiadau addasu eu gwasanaethau\u2019n gyflym er mwyn gweithio o bell a sicrhau bod modd i staff gyflawni eu swyddi o gartref pan fo hynny\u2019n bosibl. Ymddangosodd grwpiau cyd-gymorth ym mhob cymuned, bron, gan ymateb i angen mewn nifer o wahanol ffyrdd; darparu gwasanaethau dosbarthu bwyd a meddyginiaethau hanfodol, cynnal ymweliadau carreg drws i sicrhau fod pobl yn ddiogel, gwneud galwadau ffo\u0302n a fideo er mwyn lliniaru unigrwydd ac ynysigrwydd."}, {"text_idx": "#000012", "text": "Felly, beth ydym ni wedi\u2019i ddysgu am ddiogelu yn sgil COVID-19 a beth sydd angen i ni ganolbwyntio arno wrth symud i 2021? Dyma 5 o fyfyrdodau gan di\u0302m diogelu CGGC:"}, {"text_idx": "#000013", "text": "Mae COVID-19 wedi pwysleisio\u2019r ffaith y gall unrhyw un fod mewn perygl o niwed, a hanfod diogelu yw cymryd camau i amddiffyn pawb sy\u2019n dod i gysylltiad a\u0302\u2019ch mudiad, gan gynnwys staff a gwirfoddolwyr. Mae diogelu wir yn fusnes i bawb!"}, {"text_idx": "#000014", "text": "Mae argyfwng COVID-19 wedi ein hatgoffa y gall y risg fod rhywun yn profi camdriniaeth neu esgeulustod gynyddu yn sgil ystod helaeth o ffactorau yn eu bywydau, megis iechyd meddwl, tlodi, cam-drin domestig, yn ogystal ag unigrwydd ac ynysigrwydd. Nid yw bob amser yn hawdd adnabod y sawl sydd mewn perygl. Mae\u2019r argyfwng hwn hefyd wedi amlygu\u2019r cysylltiadau rhwng anghydraddoldeb a diogelu, gan fod rhai grwpiau o bobl wedi profi effeithiau negyddol anghymesur \u2013 er enghraifft, pobl o gymunedau BAME, pobl LGBTQ a phobl anabl \u2013 a allai eu rhoi mewn mwy o berygl o niwed."}, {"text_idx": "#000017", "text": "Mae blaenoriaethu iechyd meddwl a lles staff a gwirfoddolwyr yn rhan bwysig o ddiogelu, yn nhermau lleihau\u2019r risg o niwed iddyn nhw ac i\u2019r bobl sy\u2019n gweithio gyda nhw. Mae pobl yn profi cynnydd mewn llwyth gwaith, mwy o straen a gallai fod mwy o berygl iddynt orweithio."}, {"text_idx": "#000019", "text": "Mae mudiadau wedi addasu\u2019n gyflym ac mae llawer ohonynt wedi symud eu gwasanaethau ar-lein, ond mae diogelu trwy ddulliau o bell a digidol yn cyflwyno heriau a risgiau penodol. Ceir diffyg cyswllt uniongyrchol trwy sesiynau wyneb yn wyneb neu ymweliadau cartref a olygodd fod ymarferwyr wedi cael llawer llai o gyfle i arsylwi ar blant, teuluoedd neu oedolion mewn perygl ac y gallai hyn leihau eu gallu i fesur y lefel o risg. Er enghraifft, sut gwyddoch chi nad oes rhywun arall yn yr ystafell pan fyddwch chi\u2019n siarad a\u0302 rhywun dros y ffo\u0302n neu mewn galwad fideo? Sut gallwch chi sylwi ar yr arwyddion o gam-drin neu esgeulustod?"}, {"text_idx": "#000025", "text": "Adolygu\u2019ch polisi diogelu a sicrhau ei fod yn addas i\u2019r modd rydych chi\u2019n gweithredu ar hyn o bryd; diweddaru manylion cyswllt, yr ymddygiad sy\u2019n ddisgwyliedig o bobl ar-lein, eich dull o oruchwylio staff a gwirfoddolwyr, ayyb.\nRhannu negeseuon cywir yngly\u0302n a\u0302\u2019r brechlynnau Covid-19 gan Iechyd Cyhoeddus Cymru a chefnogi\u2019ch holl bobl i dderbyn brechlyn pan ddaw eu tro.\nCynnal arolwg o\u2019r hyn rydych chi\u2019n ei wneud ar hyn o bryd sy\u2019n gweithio i\u2019ch mudiad a\u2019ch buddiolwyr, efallai y byddwch yn awyddus i wneud hyn yn rhan o\u2019ch \u2018cynnig arferol\u2019 wrth i bethau ddychwelyd i \u2018normal\u2019 newydd."}]